På nær en kortere periode for år tilbage, med arbejdsgiverbetalt internet, har jeg benyttet Telenor – samt tidligere Sonofon og før dem, Cybercity, som mim internet- og mobiltelefoniudbyder. Jeg er en ret stabil kunde … når jeg bliver behandlet ordentligt, uden behov for at skifte udbyder konstant, blot fordi der er en 10’er at spare.

Jeg har levet med regningsproblemer, periodisk ustabilitet af kortere varighed samt afbrudte forbindelser der dog næppe kan tilskrives Telenor. Hver gang har jeg kunnet ringe til dem og fået løst problemerne, om end det nogen gange har kostet adskillige opkald med deraf følgende spildtid. Desuden; hvor der tidligere var et par minutters ventetid på at komme igennem til supporten, er nu op til halve timers ventetid.

For kort tid siden mistede jeg så pludselig forbindelsen til internettet, der var oprettet med min egen Asus router (DSL-AC68U), som i ca. 1½ år, på glimrende vis, har erstattet den simple Technicolor modem/router, som Telenor har udleveret til mig.

Jeg tilslutter Telenor routeren – som jeg altid gør når der er problemer, fordi jeg ved at Telenor ikke yder support på andet end deres eget udstyr – og opnår igen forbindelse til internettet. Jeg opdager så, at min – troede jeg – faste ip adresse også har ændret sig. Jeg bestilte oprindeligt min bredbåndsforbindelse med fast ip, da det er særdeles vigtig for mig at kunne komme i kontakt med mit lokalnetværk ude fra nettet. Under min følgende opringning til Telenors support, oplyses jeg om, at min ip ikke er statisk, selv om jeg har haft den samme i årevis og selv om den oprindeligt blev bestilt som statisk.

Det ændres så, mod at jeg betaler kr. 19,- mere om måneden, til en ”statisk” adresse. Dvs. jeg nu får det jeg oprindeligt bestilte. Ok, en mindre fejl som jeg godt kan acceptere. Disse seneste problemer skyldtes i øvrigt, oplyses det, at der er foretaget en eller anden opgradering af udstyret på centralen.

Ved samme lejlighed finder jeg ud af, at min linje rent faktisk kan køre hurtigere, så jeg bestiller med det samme en opgradering fra 10/1 til 20/2Mbps. Jeg får dog at vide, at den nok kun kan køre op til 16Mbps i download. Rent faktisk kan den dog kører med op til 18Mbps i download, hvilket jo er blot er glædeligt.

Jeg tilslutter igen min egen Asus router, der er langt mere avanceret end Technicolor routeren fra Telenor. Det er vigtigt for mig at jeg har kontrol over mit netværk og selvfølgelig derfor jeg har investeret i bedre og dyrere udstyr.

Efter en del forsøgsvise ændringer i opsætningen lykkes det for mig at genetablerer forbindelsen med min egen router, men uanset hvad jeg gør, så bliver jeg ikke i stand til at opnå samme up/downloadhastighed. Den er typisk kun det ¾ af det Telenor routeren giver mig.

En forespørgsel hos Telenors support, efter en specificeret liste over DSL-parameteropsætningen i deres egen router fører ikke til noget. Sådan en har supportmedarbejderen aldrig set, så sådan en har de ikke.

Nu kommer så grunden til, at jeg fra og med den 16 marts i år ikke længere er kunde hos Telenor:

Jeg spørger, om den udleverede Technicolor router kan sættet i bridge-mode, så den i princippet kun fungerer som et modem, hvis jeg nu investerer i en ny WAN router uden indbygget DSL modem? Dvs. lader alt trafik passerer uhindret igennem til mit eget udstyr.

Svaret er: Ja, det kan de sagtens gøre, jeg skal blot ringe ind når jeg står med min nye router i hånden.

Jeg bestiller en ny Asus RT-AC88U router, en af de routere der rangerer højst hos anmeldere i hele verden lige nu og betaler godt kr. 2300,- for den.

Da jeg er klar til at tilslutte den, ringer jeg til Telenor og beder dem slå Technicolor routeren over i bridge-mode som lovet. Svaret er nu: Det kan ikke lade sig gøre med den router du har! – angiveligt fordi Telenor har smidt deres egen firmware på den, der ikke understøtter dette.

Jeg må indrømme at jeg ryger op i det røde felt. Men nej, der er intet at gøre. Jeg kan bare disable firewall’en og sætte min egen router bagefter. Jah, men det er ligesom ikke nok! -vel? Et forsøg på at forwarde port 1 til 65535 til den ip-adresse min egen Asus router er tilsluttet, mislykkedes. ”Der er opstået en konflikt med allerede benyttede porte”!?

På dette tidspunkt har jeg fået nok af Telenor! Jeg nægter simpelthen at bruge mere tid på at få noget op at køre, der bare bør virke out-of-the-boks. Jeg ringer til en anden internetudbyder og sikrer mig, at de kan tilbyde mig det, som Telenor ikke kan eller vil hjælpe en mangeårig kunde med. Samme central, samme telefonlinje, samme hastighed, ja endda samme udstyr på centralen og en lidt nyere Technicolor modem/router, samt, vigtigst af alt: En service i prislisten der via en engangsafgift, sætter routeren til at køre i bridge-mode. Hvor svært kan det egentligt også være?

Farvel Telenor, jeg vender ikke tilbage – og måske I skulle ansætte nogle supportere der ved bare en lille smule om det område de er beskæftiget inden for. Måske skulle I rent faktisk også lytte til de optagelser af samtalerne, som I oplyser om finder sted, hver gang man ringer til jer.

Jeg ved ikke hvem af de to supportmedarbejdere jeg talte med der har ret. Kan routeren køre i bridge-mode, eller kan den ikke? En SSH dump af routeropsætningen afslører besynderligt nok ordet ”bridge” mange gange, men nu er vi nede på et niveau hvor jeg ikke har nok forstand på tingene. Jeg er også færdig med at hænge i røret for at vente på at trække noget andet end en nitte i supportmedarbejder lotteriet.

Mvh. Kommende tidligere kunde, nummer: CC0000707244.